b'\n_START_ARTICLE_\nClaudi Colomer i Marqu\xc3\xa9s\n_START_SECTION_\nBiografia\n_START_PARAGRAPH_\nNascut en una fam\xc3\xadlia d\'arrelament carlina, pass\xc3\xa0 la inf\xc3\xa0ncia i els primers estudis a Granollers. Des de jove desenvolup\xc3\xa0 una visi\xc3\xb3 sociopol\xc3\xadtica conservadora i tradicionalista. Es llicenci\xc3\xa0 en Dret a la Universitat de Barcelona. Posteriorment es trasllad\xc3\xa0 a Madrid per fer el doctorat, on als 22 anys, es Diplom\xc3\xa0 en Economia l\'Instituto de Estudios Pol\xc3\xadticos de Madrid que dirigia el despr\xc3\xa9s ministre Fernando Mar\xc3\xada Castiella, i es titul\xc3\xa0 en Periodisme per l\'Escola Oficial de Periodisme de Madrid que dirigia Juan Aparicio. A Madrid cultiv\xc3\xa0 l\'amistat amb pol\xc3\xadtics de les diferents fam\xc3\xadlies del r\xc3\xa8gim franquista (el tradicionalista Ministre de Just\xc3\xadcia Antonio Iturmendi Ba\xc3\xb1ales, o el ministre d\'Afers Estrangers, Alberto Mart\xc3\xadn Artajo de la Asociaci\xc3\xb3n Cat\xc3\xb2lica Nacional de Propagandistas ACNP, etc.). Aquests contactes l\'ajudaran per esdevenir corresponsal del diari El Correo Catal\xc3\xa1n a Madrid, i obtenir la de Radio Espa\xc3\xb1a de Barcelona._NEWLINE_Va morir el dia 7 de gener de 2015 a Barcelona.\n_START_SECTION_\nActivitat professional i pol\xc3\xadtica\n_START_PARAGRAPH_\nLa seva activitat com a periodista s\'havia iniciat als setze anys amb la fundaci\xc3\xb3 i direcci\xc3\xb3 de la publicaci\xc3\xb3 Estilo - revista falangista (despr\xc3\xa9s anomenada La Revista del Vall\xc3\xa8s a Granollers de l\'any 1940 al 1945. Amb el suport de Juan Aparicio i nom\xc3\xa9s amb vint-i-cinc anys ser\xc3\xa0 nomenat director del diari El Correo Catal\xc3\xa1n el 1945, on rest\xc3\xa0 fins a l\'any 1959, i del qual fou accionista. Des del 1954 va simultaniejar aquest c\xc3\xa0rrec amb el de director de Radio Nacional de Espa\xc3\xb1a a Barcelona. En aquest etapa tamb\xc3\xa9 fou Professor de "Economia i Gesti\xc3\xb3 de les Empreses Period\xc3\xadstiques i Audiovisuals" i l\'any 1952 Director de l\'Escola Oficial de Periodisme de Barcelona escola que dur\xc3\xa0 sis anys. Particip\xc3\xa0 tamb\xc3\xa9 en els inicis de la revista "El Ciervo" d\'orientaci\xc3\xb3 cat\xc3\xb2lica amb els germans Lloren\xc3\xa7 i Joan  Gomis i Sanahuja i Joaquim Xicoy, que despr\xc3\xa9s evolucion\xc3\xa0 cap a posicions progressistes, per la qual cosa se\'n va retirar. Per la mateixa \xc3\xa8poca publicava articles al setmanari ultradret\xc3\xa0 El Espa\xc3\xb1ol fins a la seva extinci\xc3\xb3 als anys setanta. L\'any 1972 va participar en la creaci\xc3\xb3 del Club Seny Nou, versi\xc3\xb3 catalana del Club T\xc3\xa1cito de Madrid._NEWLINE_En el camp de la pol\xc3\xadtica, fou escollit procurador a les Corts Espanyoles per designaci\xc3\xb3 directa de Francisco Franco. Va ser diputat provincial a Barcelona, i despr\xc3\xa9s fou nomenat governador civil d\'\xc3\x80laba el 1961, Toledo i Santander. Despr\xc3\xa9s director general del Ministeri de Comer\xc3\xa7. En el camp empresarial fou vocal del Ple de la Cambra de Comer\xc3\xa7 i membre C\xc3\xb2nsol del Consolat de Mar. President del Consell d\'Administraci\xc3\xb3 de Caixa d\'Estalvis de Santander, president de "Electroautom\xc3\xa1tica del Sud, SA", President de Tom\xc3\xa0s Colomer (Joieria) i Conseller de Sevillana d\'Electricitat. \xc3\x89s tamb\xc3\xa9 membre de la Real Academia de Ciencias Econ\xc3\xb3micas y Financieras de Madrid des de 1998, i Vicepresident de l\'Ateneu Barcelon\xc3\xa8s. En els darrers temps del franquisme fou president provincial de Barcelona  de l\'associaci\xc3\xb3 tradicionalista Union Nacional Espa\xc3\xb1ola i fou candidat d\'Alianza Popular" en les primeres eleccions democr\xc3\xa0tiques despr\xc3\xa9s del franquisme de 15 de juny de 1977. En no sortir elegit abandon\xc3\xa0 la vida pol\xc3\xadtica, dedicant-se a l\'activitat privada.'